聞虜酋被戕淮南漸平喜而作詩
作者：龐謙孺
朝代：宋

paragraphs: 聖主久臨御，戢戈息生靈。
狂胡犯天紀，躍馬捨虜庭。
四海漲烽烟，白晝亦晦冥。
不惟師無名，豈有間可乘。
大將失經略，淮壖氣如蒸。
虜騎犯和州，采石勢不勝。
登壇刑白馬，意氣甚憑陵。
朝廷頗憂虞，眾心若摇旌。
誰知肘腋禍，自彼蕭牆興。
皇天相我多，一失遂有能。
黔黎賣釵釧，果見酒價騰。
坐收不戰功，宵旰今已寧。
宸章粲星斗，蜂目見丹青。
行行若死然，此亦不足稱。
誰云暴無傷，以茲庶可懲。